Byrådspartiene har blitt enige om at de ikke vil ha heliumballonger på 17. mai, og har gitt beskjed til bydelene og bymiljøtetaten om at det ikke skal gis tillatelse til å selge.

Miljøbyråd Lan Marie Nguyen Berg har gitt beskjed om å ikke gi tillatelser til salg av heliumballonger. Foto: Ola Hana / NRK

– Det er fordi plastforsøpling blir liggende i naturen i hundrevis av år og er til skade for mennesker og dyr. Det blir helt mulig å ha det gøy på 17. mai uten gassballonger, sier miljøbyråd Lan Marie Nguyen Berg (MDG).

Flere andre byer har også bestemt at det ikke skal selges heliumballonger på nasjonaldagen.

Politiet må håndheve

Det har i liten grad blitt gitt tillatelser til salg av slike ballonger også i tidligere år, og i fjor ble ingen tillatelser gitt i sentrum. Men nå er beskjeden fra politikerne helt klar.

Det er imidlertid fortsatt fullt lovlig å selge slike ballonger på privat grunn, som i en butikk, så det er tvilsomt om 17. mai blir ballongfritt.

Berg sier at det er politiets jobb å passe på at ingen selger ballonger. Oslopolitiet har ikke svart NRK om de kommer til å prioritere å jage ballongselgere 17. mai.

– Noen kommer til å forsøke

Erik Lunde, leder i 17. mai-komiteen i Oslo (KrF), er glad for at det ikke blir tillatt med ballongsalg.

Leder i 17. mai-komiteen, Erik Lunde, ber folk om å ikke kjøpe heliumballonger. Foto: Oslo Kommune

– Noen kommer nok likevel til forsøke å selge heliumballonger. Jeg vil oppfordre alle til å la være å kjøpe, fordi heliumballongene representerer et stort miljøproblem.

Selv om det ikke ble gitt tillatelser i sentrum fjor heller, ble det solgt ballonger. Komiteen ber nå bymiljøetaten å følge opp de som likevel tar seg til rette.

– Hvis vi ikke får bukt med dem som selger, bør vi vurdere et tydeligere forbud til neste år.